钦定古今图书集成/明伦汇编/官常典/第122卷 > 《故国子祭酒孔克坚墓志铭》宋·濂
## 钦定古今图书集成/明伦汇编/官常典/第122卷 > 《故国子祭酒孔克坚墓志铭》宋·濂

公讳克坚，字璟夫，世家鲁之曲阜，孔子五十五代孙
也。曾祖曰之厚，赠济宁路总管、轻车都尉。祖曰浣，累
赠通议大夫、礼部尚书、上轻车都尉，皆追封鲁郡侯。
父曰思晦，嘉议大夫，袭封衍圣公，累赠通奉大夫、河
南江北等处行中书省参知政事、护军，追封鲁郡公，
谥“文肃。”曾祖妣《女真氏》、祖妣李氏、妣张氏，皆追封鲁
郡夫人。公少廓达通敏，日诵千馀言，学极博精，尤善
《春秋左氏传》。文肃公薨，袭封衍圣公。元重纪至元之
年，上疏请修饰庙像。顺帝可其奏，赐山东历日钱之
半给其费，命监察御史族人思立持楮币二万五千
缗勒石以纪成绩。至正六年，中书谓公爵与阶不称，
奏陞之制，授中奉大夫，赐二品银章。十五年，平章政
事达世帖木儿荐公明习礼学，征为同知太常礼仪
院事，以子希学袭公爵。是年冬，帝亲郊，公摄太常事，
盛服襜然，登降有容，观者以为达礼。御史大夫雪雪
言“公材宜近侍左右。”拜中书台治书侍御史，公辞归。
明年拜山东道肃政廉访使，既受诏，复辞。会山东兵
乱，公率家人北行，次槁城，丞相贺太平奏召公集贤
直学士希学为秘书卿，遣使者即槁城起之。公至燕
都，剧盗毛贵犯畿甸且迫，廷议弃燕迁关中。公曰：“天
子当与社稷宗庙俱为存亡，焉可弃而他之。今勤王
之兵颇众，与之决战，盗可平也。”如公言，盗果败去。十
九年，迁礼部尚书，知贡举。时四方之士避乱，多集郡
邑，公请设《流寓科》以取之。是年冬，擢陕西行台侍御史。李思齐及察罕帖木儿二军争秦、陇相攻，朝廷不
能制。陕西行省丞相帖里木儿纳思齐降将，命张良
弼御之。及中丞袁澳诤曰：“不可，二军不敢举兵以犯
奉元，岂其力不足哉？特以无名耳。今纳其叛将，而出
兵御之，是引虎使噬也。”丞相不从，澳亦被劾去。公怒
曰：“谋之不善，乱且至矣。”遂自劾而归。月馀，二军及良
弼战于鹿台，奉元果陷。二十二年，除国子祭酒。帝赐
上尊、太子，书“大成殿”额以赐。公以世乱不乐居位，竟
谢病归阙里，营别业城南以居。后起公为资善大夫、
集贤学士，不就。复以公为山东廉访使，卒不起。二十
八年，天兵取中原，上手诏趣公入朝，待以宾礼而不
名赐，廪禄不烦以职，郊社必致膰肉，抚劳甚至。洪武
三年春，以疾告，遣中使存问。疾笃，诏还公于家，给驿
以行，赐白金百两、文绮八端，他钱物称是。三月二十
八日，还至下邳新安驿，薨于舟中，寿五十有五。希学
奉丧归，以六月十三日葬于孔林，去孔子墓二百馀
步。公宽厚乐易，事亲极孝，遇族人有恩，与人交不为
掩覆之计，一以诚信。丰下美髯，容止甚都，顺帝以福
人称之。公娶张氏，济宁路总管子仁女，封鲁郡太夫
人。夫人九子，长即希学，次希说、希范、希进、希麟、希凤、
希顺、希尹，皆元国子生；希赟其季也。女二人。孙男十
八人，长曰讷，次曰譒、询、𬤇、《𫍯、諯》。谔，訔。《诇：评》：𬤝：𬣡，
誉。诠，曾孙男四人：长曰鉴，次曰铎，曰钧，曰镗。曾
孙女四人：希学，今资善大夫，袭封衍圣公，每岁朝正
于京师，上宠赐之甚厚。以《袁澳状》来请曰：“先君没今
十年，而墓道之石无文，恐休德不闻于后世，人其谓
何？”濂尝获识公，且与希学善。虽老矣，其忍不铭？铭曰：
天生大圣，为万世师。廓幽昭潜，雨施日辉。功如尧、舜，
位则不“有，敛其惠泽，以昌厥后。”历年二千，有兴有亡。
五十馀世，封君相望。自侯而公，愈远弥贵。桓圭衮衣，
肃将祀事。惟公绍家，敦大且文。人曰“休哉！”圣师之孙，
入为秩宗。左礼右乐，格于幽明，上下允若。因乱趍迁，
宗社震骞。君臣合谋，弃而西迁。公曰“不然。君死社稷，
以正伐乱，胜不以力。王师焞焞，如虎如貔。盗”遁南夷，
公实启之。关陜之间，将骄胥噬。彼谋不臧，以水止溃。
公谓元戎，世方兴乱。无失厥防，以速其叛。言臧不从，
是臧是为。祸将逮身，云何弗归？玺书迎拜，俾掌邦教。
大训宏敷，圣人之道。土宇日隳，位其可居。退修于家，
琴《瑟》《诗》《书》。皇明御极，取圣为则。陟降帝庭，礼仪有翼。
生享其荣，死笃其诚，云谁致然。“圣泽休明，惟圣之泽，
如山如川，有址有源，以永厥传。”“继圣惟贤，守位惟德，
昭续垂声，后嗣是式。”